**Atostek** on suomalainen ohjelmistoalan yritys, joka toimii robotiikan, terveydenhuollon ja tekoälyn ohjelmistojen parissa. Vuonna 1999 perustettu yritys toimii Tampereella, Espoossa ja Jyväskylässä.

Atostekin toimisto Tampereella. Technopoliksen rakennus Hermiassa lokakuussa 2023

Historia
--------

### 1999–2010

Atostek perustettiin vuonna 1999 Tampereella. Neljän perustajan joukkoon kuuluivat muun muassa Atostekin ensimmäinen toimitusjohtaja, tekniikan tohtori Leena Eskola ja Jarkko Niittylahti. 

Vuonna 2007 Atostek työllisti neljä tohtoria, 12 diplomi-insinööriä ja kuusi teekkaria. Yritys kasvoi kannattavasti ja sillä oli asiakkaina Suomen eniten tuotekehitykseen sijoittavia suuryrityksiä. Atostek teki ohjelmistokehitystä laitevalmistajille, esimerkiksi RAYlle Atostek toimitti parituhatta räätälöityä wlan-reititintä, joilla peliautomaatteja kytkettiin langattomasti internetiin.

Vuonna 2009 Atostek työllisti 25 henkilöä ja sen liikevaihto oli 1,6 miljoonaa euroa. Toimitusjohtajana toimi Juha Lemmetti.

### 2011–2020

Vuonna 2011 Atostek kehitti alustariippumattoman Corento-ohjelmointikielen, joka on tarkoitettu signaalinkäsittelyalgoritmien tehokkaaseen toteutukseen.

Vuonna 2013 Atostek työllisti noin 50 henkilöä ja sen toimitusjohtajana aloitti DI Mika Torhola. Yhtiö alkoi kehittää omaa SaaS-palveluansa ERAa, joka saatiin tuotantoon seuraavana vuonna.

Vuonna 2019 Atostek avasi ensimmäisen toimipisteen Hervannan ulkopuolelle, Espoon Otaniemeen.

Vuonna 2020 Atostekissa oli käynnissä kaksi tekoälyyn liittyvää tutkimus- ja kehityshanketta. Eurooppalaiseen yhteistoimintaverkosto Eurekaan kuuluvassa Itea-hankkeessa kehitettiin Oxilate, jossa tekoälyä hyödyntävät ongelmanratkaisussa niin teollisuuden asentajat kuin loppuasiakkaatkin. Helsingin yliopiston kanssa panostettiin keinoihin, joilla lääkinnällisten laitteiden tekoälyohjelmistot saadaan nopeammin tuotantoon.

### 2021–

Maaliskuussa 2021 Atostek julkisti massarokotuksiin tarvittavan henkilöstömäärän vähentämiseen tarkoitetun ERA Rokote -palvelun.

Vuonna 2023 Atostek avasi uuden toimipisteen Jyväskylän Mattilanniemeen yliopiston viereen.

Organisaatio
------------

Diplomitöitä Atostekin toimistolla
Vuonna 2022 Atostekin palveluksessa oli noin 100 henkilöä. Atostekilla on toimistot Tampereen Hervannassa, Espoon Otaniemessä ja Jyväskylän Mattilanniemessä.

Atostekin omistajiin kuuluu sen toimiva johto ja avainhenkilöt.

Atostekilla on poikkeuksellinen käytäntö tutkintoa varten opiskelevien työntekijöidensä valmistumisen varmistamiseksi: se maksaa noin kahden kuukauden ajan palkkaa gradun tai diplomityön tekijöille varsinaisesta kirjoittamistyöstä. Keskimäärin yrityksen palkkaamien opiskelijoiden lopputyöt ovat valmistuneet noin 273 työtunnissa. Vuoteen 2020 mennessä yritys oli rahoittanut yli 50 opinnäytetyön tekemistä.

Tammikuussa 2024 Atostek valjasti tekoälyn osaksi henkilöstöhallintoaan. Yritys kehitti tekoälyllä toimivan AI-Marin, joka osaa vastata esimerkiksi sairauslomia tai perhevapaita koskeviin kysymyksiin. Tekoälyohjelma pohjautuu Atostekin sisäisiin ohjeisiin.

Tuotteet ja asiakkaat
---------------------

Vuonna 2020 Atostekin liiketoiminta jakautui kolmeen liiketoiminta-alaan: teollisuudelle, lääketieteelle ja terveydenhuollolle sekä julkiselle sektorille tarjottaviin palveluihin. Atostekin asiakkaita ovat esimerkiksi lääketieteelliset laitevalmistajat ja teollisuuden kone- ja laitevalmistajat.

Liiketoimintaan kuuluu ohjelmistojen hankintakonsultointi ja teknistä ja algoritmiosaamista vaativat ohjelmistohankkeet esimerkiksi robotiikan ja tekoälyn parissa.  Yhtiö on patentoinut esimerkiksi tietoliikenteeseen ja terveydenhuoltoon liittyviä ratkaisujaan.

Atostek on kehittänyt ABB:n Suomen taajuusmuuttajatehtaalle konenäkösovelluksen, joka analysoi kamerakuvaa. 5G-yhteyden kautta toimivan järjestelmän avulla valvotaan laatua moduulien kokoonpanossa.

Myös Liikenteenohjauksen valtionyhtiö Fintraffic (aiemmin Traffic Management Finland) ja KL-Kuntahankinnat ovat Atostekin asiakkaita.

Atostek on ollut mukana kehittämässä Mehiläisen omaa potilastietojärjestelmää Mehidocia.

Atostek kehittää sovellusta, jonka avulla tavallinen kansalainen voisi tehdä itselleen ennakoivan terveystarkastuksen.

Maaliskuussa 2024 Atostek valittiin Digi- ja väestötietoviraston (DVV) kortinlukijaohjelmiston ja mobiilikortinlukijasovelluksen toimittajaksi. Sopimusten yhteisarvo on 3,8 miljoonaa euroa. Kortinlukijaohjelmiston avulla sosiaali- ja terveydenhuollon ammattilaiset, muiden toimialojen virkahenkilöt sekä kansalaiset voivat tunnistautua vahvasti ja allekirjoittaa asiakirjoja. Atostekin tarjoama ratkaisu pohjautuu ERA SmartCard -tuotteeseen, joka on Suomessa laajasti käytössä oleva kortinlukijaohjelmisto.

### ERA

Potilaan aikajana ERA Kokonaiskuva -ohjelmassa
Atostekin oma SaaS-palvelu ERA (lyhenne sanoista eResepti ja eArkisto) otettiin käyttöön vuonna 2014. ERA(aiemmin eRA)-palvelun avulla kymmeniä kliinisiä tietojärjestelmiä ja tuhansia sote-käyttäjiä on yhdistetty Suomen Kansalliseen terveysarkistoon eli Kanta-palveluun sekä Kelan Kanta-arkistoon.  Atostek on tuotteistanut ERA-palvelun pohjalta myös kansainvälisen sähköisesti toimivan Recibus-lääkemääräysratkaisun.

Vuonna 2019 Digian ja Atostekin yhteenliittymä voitti sairaanhoitopiirien ja kuntien sosiaali- ja terveydenhuollon kehittämiseen tähtäävän UNA-yhtiön julkisen kilpailutuksen integraatio- ja tiedonhallintaratkaisun toimituksesta. Ratkaisu hyödyntää Atostekin ERA-liityntäpalvelua. UNA-arkkitehtuuri todettiin toimivaksi vuonna 2017, kun UNA ja Atostek pilotoivat sitä Potilaan aikajana -sovelluksella.

Ihmisiä jonottamassa COVID-19-rokotukseen Tampereen Messu- ja Urheilukeskuksessa Tampereella heinäkuussa 2021.
ERA Rokote -palvelu julkaistiin maaliskuussa 2021. Sen avulla vähennettiin massarokotuksiin tarvittavaa henkilöstömäärää. Siihen asti rokotustapahtumissa oli ollut avustamassa kaksi henkilöä, joista toinen kirjasi tapahtuman Kelan Kanta-palveluun ja toinen THL:n ylläpitämään valtakunnalliseen rokotusrekisteriin. Muutoksen jälkeen tieto siirtyi tarvittaviin palveluihin yhden käyttöliittymän kautta. Myöhemmin samana vuonna Atostek toteutti julkiselle sektorille palvelun, jonka avulla koronapasseja saatettiin tulostaa ihmisille, jotka eivät käyttäneet itse Omakanta-palvelua.

Atostek ERA-järjestelmä on myös itsenäisesti toimiva potilastietojärjestelmien varajärjestelmä, jota voidaan käyttää esimerkiksi hyvinvointialueilla.

Lokakuussa 2023 yli 900 000 sosiaalihuollon asiakirjaa arkistoitiin onnistuneesti Atostekin ja Digital Workforcen teknologioiden avulla Kanta-Hämeen hyvinvointialueella. Atostekin ERA-palvelun avulla tiedot saatiin konvertoitua arkistokelpoiseen tallennusmuotoon ja rikastettiin tarvittavilla metatiedoilla.

### Flexbot

Atostekin Flexbot on ohjelmistokehitysalusta robotisaation sovelluksille. Atostekin alusta on yhteensopiva avoimen lähdekoodin Robot Operating System 2:n (ROS 2) -alustan kanssa.

Tunnustuksia
------------

* Vuonna 2010 Pirkanmaan Yrityskummit valitsivat Atostekin vuoden kummiyritykseksi.

Lähteet
-------

1. 1 2 3 4 5 6 7 8 9 10  Kauko Ollila: Listasimme 13 kasvavaa it-yritystä, jotka ovat matkalla suurten joukkoon *Tivi*. Viitattu 17.9.2021.
2. 1 2 3 4 5  Atostek Oy taloustiedot *www.asiakastieto.fi*. Viitattu 13.2.2024.
3. 1 2 3 4 5 6 7 8 9 10  Ollila, Kauko: Haastaja hakee maltillista kasvua.  *Tivi*, 11.9.2020, s. 20-21.
4. 1 2 3  Eija Marja-aho: Jyväskylään rantautui uusi ohjelmistofirma – toimipisteen vetäjä Antti Sauvamäki, 37, ehti haaveilla vuosia paluusta kotikaupunkiinsa *Keskisuomalainen*.  12.7.2023. Viitattu 17.1.2024.
5. 1 2  Tuula Laatikainen: Superprofessori myy epätiedettä *Tekniikkatalous*. Viitattu 10.9.2020.
6. 1 2  Veli-Matti Jalovaara: Tamperelaisfirma haastaa C-kielen *Tekniikkatalous*. Viitattu 10.9.2020.
7. ↑  RAY syöttää langattomuutta peliautomaatteihin *Ilta-Sanomat*. Viitattu 10.9.2020.
8. 1 2  Vuoden 2010 kummiyritys julkistettiin.  *Pirkanmaan Yrittäjä*, 2011.  Pirkanmaan yrittäjät.  [{{{www}}} Artikkelin verkkoversio]. [vanhentunut linkki]
9. ↑  Atostek – Mika Torhola Atostek Oy:n toimitusjohtajaksi *Atostek*.  15.7.2013. Viitattu 5.8.2019.
10. ↑  Atostek – Atostekin uusi toimisto avataan Espooseen *Atostek*.  22.11.2018. Viitattu 5.8.2019.
11. 1 2  Elina Heino: Näin rokottamista koronaa vastaan voi vauhdittaa – Suomalaisyrityksen ratkaisulla rokottajamäärä puolittuu *Tekniikkatalous*. Viitattu 26.5.2021.
12. 1 2  Gradu palkkatyönä – opiskelijoita rekrytoiva tamperelaisfirma antaa opintojen viimeistelyyn aikaa 350 tuntia *Ilta-Sanomat*.  12.5.2020. Viitattu 10.9.2020.
13. ↑  Ville Mäkilä: Yritys otti käyttöön tekoälyllä toimivan HR-asiantuntijan – ovatko ihmisten työpaikat vaarassa? *Verkkouutiset*.  24.1.2024. Viitattu 15.2.2024.
14. 1 2  Teollinen 5g-tekoälysovellus otettiin käyttöön suomalaistehtaalla – Toista vastaavaa ei ole maailmassa *Tekniikan Maailma*. Viitattu 10.9.2020.
15. ↑  Mikko Pulliainen: 5g tehostaa tehtaiden toimintaa: työntekijä saa lähes heti kuulla virheistä *Tivi*. Viitattu 10.9.2020.
16. ↑  TIVI: Valtionyhtiö kilpailutti it-konsultit – tässä ovat 17,5 miljoonan diilin voittajat *Tivi*. Viitattu 10.9.2020.
17. ↑  Aleksi Kolehmainen: Kuntahankinnat järjesti 35 miljoonan it-kilpailutuksen – tässä ovat voittajat *Tivi*. Viitattu 10.9.2020.
18. ↑  Perttu Pitkänen: Mehiläinen kehitti oman potilastietojärjestelmän: "Nimenomaan emme tee Apottia vastaavaa" *Ilta-Sanomat*.  13.10.2023. Viitattu 17.1.2024.
19. ↑  Tampereella kehitetään mullistavaa sovellusta, joka hyödyntäisi lähes kaikkien suomalaisten terveysdataa *Aamulehti*.  8.7.2023. Viitattu 17.1.2024.
20. ↑  Tamperelaiselle Atostekille 3,8 miljoonan kauppa – valittiin DVV:n kortinlukijasovelluksen toimittajaksi *Aamulehti*.  15.3.2024. Viitattu 18.3.2024.
21. ↑  Atostek – eRA is now ERA *Atostek*.  12.5.2022. Viitattu 4.1.2023. (englanniksi)
22. 1 2 3  Suvi Korhonen: Lääkäri saa koko potilashistorian aikajanalle: "todistaa Una-arkkitehtuurin toimivuuden" *Tivi*. Viitattu 10.9.2020.
23. ↑  TIVI: Digia ja Atostek saivat 6 miljoonan euron it-diilin – ammattitaito vakuutti Unan *Tivi*. Viitattu 10.9.2020.
24. ↑  Elina Heino: Koronarokottamista voi vauhdittaa – Yritys keksi keinon puolittaa rokottajien tarve *Mediuutiset*. Viitattu 4.1.2023.
25. ↑  Etkö käytä Omakantaa? Voit saada koronapassin siitä huolimatta *www.iltalehti.fi*. Viitattu 4.1.2023.
26. ↑  Potilastietojärjestelmien katkoksiin varautuminen vaihtelee *Lääkärilehti.fi*.  12.9.2023. Viitattu 17.1.2024.
27. ↑  Joakim Kullas: Ohjelmistorobotti siirsi yli 20 vuoden datat uuteen järjestelmään – Projektijohtaja: "Osoittautui erinomaiseksi ratkaisuksi" *Kauppalehti*.  17.1.2024. Viitattu 17.1.2024.

Aiheesta muualla
----------------

* Atostek, kotisivut
* ERA, potilastietojärjestelmistä riippumaton Atostekin liityntäpiste
* PET ERP, Atostekin PET-keskusten toiminnanohjausjärjestelmä
* Recibus, Atostekin e-reseptijärjestelmä